ການ​ໂຈມ​ຕີ​ທາງ​ອາກາດ ສືບຕໍ່ກະໜ່ຳ ທີ່ໝັ້ນຂອງກຸ່ມ​ລັດ​ອີສລາມ 
ການ​ໂຈມ​ຕີ​ຂອງ​ເຊົ້າ​ມື້​ນີ້ ​ໄດ້​ປະ​ທະ​ ຂ້າງ​ນອກ​ເມືອງ Kobani ບ່ອນ​ທີ່ການຕໍ່ສູ້ກັນ​​ໄດ້​ຍັງ​ຜົນ​ໃຫ້​ ປະຊາຊົນ​​ຫຼາຍ​ໝື່ນຄົນ ຕ້ອງໄດ້ອົບ​ພະຍົບ ຫລົບ​ໜີ ​ໄປ​ຍັງ​ເທີ​ກີ.
ການໂຈມຕີທາງອາກາດ ທີ່ສົງໄສວ່າເປັນການໂຈມຕີທີ່ນຳພາໂດຍ ສະຫະລັດນັ້ນ ໄດ້ປະທະໃກ້ໆກັບເມືອງສຳຄັນຂອງຊີເຣຍ ທີ່ຕັ້ງຢູ່ ຊາຍແດນຕິດກັບເທີກີ ບ່ອນທີ່ພວກນັກລົບ ຊາວເຄີດ ໄດ້ພະຍາ ຍາມຕ້ານຍັນ ການເຂົ້າຍຶດເອົາຂອງພວກຫົວຮຸນແຮງກຸ່ມລັດ ອີສລາມ ມາເວລາເປັນຫຼາຍໆອາທິດແລ້ວນັ້ນ ການໂຈມຕີຂອງເຊົ້າວັນອັງຄານມື້ນີ້ ໄດ້ປະທະຢູ່ຂ້າງນອກເມືອງ Kobani ທີ່ຮູ້ກັນໃນອີກຊື່ນຶ່ງວ່າ Ayn al-Arab ບ່ອນທີ່ການຕໍ່ສູ້ ກັນໄດ້ຍັງຜົນໃຫ້ ປະຊາຊົນຈຳນວນຫຼາຍໝື່ນຄົນ ຕ້ອງໄດ້ອົບພະຍົບຫລົບໜີ ເພື່ອຄວາມປອດໄພ ໄປຍັງເທີກີ ກຸ່ມສິ້ງຊອມສິດທິມະນຸດຊີເຣຍ ທີ່ມີສຳນັກງານຕັ້ງຢູ່ອັງກິດ ກ່າວວ່າ ການປະທະກັນໄດ້ແກ່ຍາວອອກໄປຕະຫຼອດທັງຄືນ ໂດຍພວກຫົວຮຸນແຮງກຸ່ມລັດອີສລາມໄດ້ຍຶດເອົາຫຼາຍຕຶກ ໃນເຂດກ້ຳຕາເວັນຕົກສຽງໃຕ້ ຂອງເມືອງ ການຍຶດໄດ້ເມືອງ Kobani ນັ້ນ ແມ່ນຈະອຳນວຍໃຫ້ພວກຫົວຮຸນແຮງກຸ່ມລັດອີສລາມ ຄວບຄຸມເຂດຊາຍແດນຊີເຣຍ ທີ່ຕິດກັບເທີກີ